b'\n_START_ARTICLE_\nPoljski brest\n_START_SECTION_\nOpis\n_START_PARAGRAPH_\nPoljski brest zraste v vi\xc5\xa1ino med 20 in 35 metrov in ima kro\xc5\xa1njo \xc5\xa1iroko od 18 do 25 m. Kro\xc5\xa1nja je pri mlaj\xc5\xa1ih drevesih ovalna do pahlja\xc4\x8dasta, starej\xc5\xa1a drevesa imajo najpogosteje kupolasto. Veje so obi\xc4\x8dajno \xc5\xa1iroko razprte. Listi so po obliki razli\xc4\x8dni, vsi pa so enostavni, \xc5\xa1iroko ovalni do skoraj okrogli. V dol\xc5\xbeino dose\xc5\xbeejo do 10, v \xc5\xa1irino pa do 5 cm. Rob listov je dvojno nazob\xc4\x8dan. Zgornja listna ploskev je temno zelene barve in je rahlo ble\xc5\xa1\xc4\x8de\xc4\x8da. Spodnja stran listov je svetlej\xc5\xa1a in lahko dlakava. V jeseni listje porumeni. Lubje mladih poganjkov je rjavo, pogosto s plutastimi izrastki. Na starej\xc5\xa1ih vejah je lubje rde\xc4\x8de-rjavo do rjavo. Skorja debla je rjave ali temno rjave barve in je vzdol\xc5\xbeno globoko razpokana. Drevo cveti pred olistanjem, od marca do aprila, cvetovi pa so rjavo-rde\xc4\x8de barve in so nevpadljivi. Plodovi so okrogli in plo\xc5\xa1\xc4\x8dati rjavi krilati ore\xc5\xa1ki. Premer ploda je obi\xc4\x8dajno 1,5 cm.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nPoljski brest najbolje uspeva na zmerno suhih do zmerno vla\xc5\xbenih, globokih, bogatih in rahlih tleh Evrope in zahodne Azije. Dobro prena\xc5\xa1a vro\xc4\x8dino in ob\xc4\x8dasno su\xc5\xa1o apnen\xc4\x8dastega sveta. Dobro uspeva tudi na tleh, ki ob\xc4\x8dasno poplavljajo, pa tudi v mestih. Veter dobro prena\xc5\xa1a._NEWLINE_Les poljskega bresta je trd, ne poka in je zaradi svoje kakovosti cenjen v mizarstvu. V vodi je trajen. Gostota lesa je okoli 640 kg/m\xc2\xb3. Danes se najpogosteje uporablja za izdelavo furnirja, za izdelavo \xc4\x8dolnov in mostov. V preteklosti so ga uporabljali za izdelavo lokov in za kopita za pu\xc5\xa1ke. Vsebuje veliko kremen\xc4\x8deve kisline in vsebuje delce kalcijevega oksalata._NEWLINE_V Sloveniji je poljski brest danes manj pogost zaradi holandske bolezni brestov, ki je v za\xc4\x8detku 21. stoletja uni\xc4\x8dila veliko dreves.'